सर्दियों में नहीं गर्मियों में हैवी स्नोफॉल, 10% घटा स्नो कवर एरिया, दिसंबर में सतलुज बेसिन पर 56% कम हिमपात
Snowfall trend changed in the Himalayas | Snowfall in summer instead of winter | ​​​​​​​Snow cover area (Dainik Bhaskar) दैनिक भास्कर, हिमाचल के हिमालयी क्षेत्रों में इस बार बर्फबारी का ट्रेंड बदला है। विंटर सीजन में पहाड़ों पर नाममात्र बर्फ गिरी। इससे दिसंबर से फरवरी के बीच स्नो कवर एरिया में काफी गिरावट दर्ज की गई।
हिमाचल के हिमालयी क्षेत्रों में इस बार बर्फबारी का ट्रेंड बदला है। विंटर सीजन में पहाड़ों पर नाममात्र बर्फ गिरी। इससे दिसंबर से फरवरी के बीच स्नो कवर एरिया में भारी गिरावट दर्ज की गई। अप्रैल में हैवी स्नोफॉल के बावजूद पूरे विंटर सीजन में स्नो-कवर एरिया 10 फीसदी कम हुआ है।
इसका खुलासा हिमाचल पर्यावरण विज्ञान एवं प्रौद्योगिकी विभाग (हिमकॉस्ट) के स्टेट सेंटर ऑन क्लाइमेट चेंजिज द्वारा किए गए ताजा सर्वेक्षण में हुआ। रिपोर्ट के अनुसार, अक्तूबर से अप्रैल के बीच चिनाब बेसिन पर 0.39 फीसदी की कमी, ब्यास बेसिन पर 6.9 फीसदी की कमी, रावी पर 22.42 फीसदी और सतलुज बेसिन 14.61 फीसदी की कमी दर्ज की गई।
अप्रैल में हैवी स्नोफॉल से संजीवनी
अमूमन अप्रैल में गर्मी से पहाड़ भी पसीना-पसीना होते है, लेकिन इस साल अप्रैल में हैवी स्नोफॉल हुआ है। इससे ग्लेशियर और स्नो-कवर एरिया को संजीवनी मिली। अप्रैल की बर्फबारी की बदौलत स्नो कवर एरिया 2021-22 की तुलना में चिनाब बेसिन पर बढ़कर 85 फीसदी हो गया, जबकि ब्यास बेसिन पर 51 प्रतिशत, रावी पर 31 प्रतिशत और सतलुज पर 43 फीसदी एरिया बर्फ से ढका।
हिमकॉस्ट ने चारों रिवर बेसिन पर किया सर्वेक्षण
हिमकॉस्ट के स्टेट सेंटर ऑन क्लाइमेट चेंजिज द्वारा चारों रिवर बेसिन चिनाब, रावी, सतलुज और ब्यास पर यह सर्वेक्षण किया है। यह सर्वेक्षण सेटेलाईट इमेज के जरिए किया है।
स्नो कवर एरिया कम होना हिमाचल सहित पंजाब, हरियाणा, दिल्ली व राजस्थान के लिए अच्छा संकेत नहीं है। राहत की बात यह है कि गर्मियों में अच्छी बर्फबारी ने स्नो कवर एरिया और ग्लेशियर को रिचार्ज किया है। इस वजह से इन दिनों नदी-नालों में पर्याप्त पानी मिल रहा है।
अप्रैल में रावी बेसिन पर 54 फीसदी बढ़ा स्नो-कवर
रिपोर्ट के अनुसार, अप्रैल में चारों रिवर बेसिन पर सामान्य से ज्यादा बर्फ गिरी। अप्रैल 2023 में चिनाब बेसिन पर 22 प्रतिशत ज्यादा, ब्यास बेसिन पर 39, रावी पर 54 और सतलुज बेसिन पर 29 प्रतिशत ज्यादा बर्फबारी गिरी है।
नवंबर में चिनाब और ब्यास बेसिन पर ज्यादा बर्फ गिरी
नवंबर में चिनाब बेसिन पर 5 फीसदी और ब्यास बेसिन पर 21 फीसदी का इजाफा हुआ, जबकि रावी और सतलुज बेसिन पर 3 व 22 फीसदी की कमी दर्ज की गई। दिसंबर महीने में सतलुज बेसिन पर सबसे ज्यादा 56 फीसदी और चिनाब बेसिन पर 10 फीसदी की कमी दर्ज की गई।
अर्ली स्नो फॉल पॉजिटिव ट्रेंड 
प्री-विंटर सीजन में अक्तूबर से नवंबर के बीच चिनाब और ब्यास बेसिन पर अच्छी बर्फ गिरी, जबकि रावी व सतलुज बेसिन पर नेगेटिव ट्रेंड देखने को मिला। इससे स्नो कवर एरिया कम हुआ है। चिनाब बेसिन पर अक्तूबर 2022-23 में 36 फीसदी कम, रावी बेसिन पर 54 फीसदी, सतलुज पर 27 फीसदी कम बर्फ गिरी, जबकि ब्यास बेसिन पर 2021-22 की तुलना में 2022-23 में 3 फीसदी स्नो कवर एरिया बढ़ा है।
जनवरी में ब्यास बेसिन पर 16 प्रतिशत कम बर्फबारी
जनवरी में चिनाब बेसिन पर 5 प्रतिशत, ब्यास पर 16 प्रतिशत, रावी में 3 प्रतिशत और सतलुज में 38 प्रतिशत की कमी बर्फबारी में आई। इसी तरह फरवरी में भी चिनाब बेसिन पर 4 प्रतिशत, ब्यास पर 32 प्रतिशत, रावी पर 12 प्रतिशत और सतलुज बेसिन पर स्नो कवर एरिया में 17 प्रतिशत की कमी आई। मार्च महीने में चिनाब में 2 प्रतिशत, ब्यास में 5 प्रतिशत, रावी में 7 प्रतिशत और सतलुज बेसिन पर 4 प्रतिशत की कमी आई। दिसंबर से फरवरी के बीच रावी व सतलुज बेसिन पर बहुत बुरा असर देखा गया।
ई-व्हीकल और रिन्यूएबल एनर्जी की तरफ जाने की सलाह
रिपोर्ट में बताया गया कि पिछले कुछ सालों में हिमालय के तापमान में उछाल से स्नो कवर एरिया घटा है। इससे ग्लेशियर भी तेजी से पिघल रहे हैं। शिमला में ऐसा पहली बार हुआ, जब यहां बर्फ नहीं गिरी। इसलिए रिपोर्ट में ई-व्हीकल और रिन्यूएबल एनर्जी की तरफ जाने की सलाह दी गई है।